Milton William Cooper

Milton William Cooper (1943 – 6. marraskuuta 2001 Eagar, Arizona) oli yhdysvaltalainen salaliittoteoreetikko. Hän väitti kirjassaan "Behold a Pale Horse" (1991), että John F. Kennedy olisi murhattu avaruusolentojen kanssa solmitun salaisen sopimuksen ilmitulon estämiseksi.
Elämä ja ura.
Valmistuttuaan high schoolista Cooper palveli laivastossa Vietnamin sodassa. Hän väitti tässä yhteydessä lukeneensa salaisia asiakirjoja, joihin esitti myöhempien salaliittoteorioidensa perustuvan. Sanojensa mukaan Cooper käytti hypnoosia palauttaakseen asiakirjat yksityiskohtineen mieleensä. Cooper uskoi hallituksen saaneen yhteyden maan ulkopuoliseen sivilisaatioon ja tekevän sen kanssa yhteistyötä muuttaakseen osan ihmisistä orjatyövoimaksi. Cooperin mukaan suunnitelman toteutuminen edellyttäisi maailmanhallinnon astumista valtaan. Cooperille oli suoritettu oikeanpuoleinen sääriamputaatio. Väitteensä mukaan hän oli törmännyt moottoripyörällä ajaessaan limusiiniin lähellä Oaklandia yritettyään paljastaa tietoja toimittajille. Cooper väitti kahden miehen tämän jälkeen vierailleen hänen luonaan sairaalassa kysymässä, oliko hän oppinut läksynsä. Hänen sukulaisensa mukaan taustalla oli todellisuudessa tavallinen moottoripyöräonnettomuus.
Cooper esitteli uskomuksiaan armeijan pyrkimyksestä salata ufokontakti Gray Barkerin kustantamassa esseessä vuonna 1984. Hän alkoi pitää luentoja ufoista kiinnostuneelle yleisölle. Ufoista kirjoittaneen Norio Hayakawan mukaan Cooperin luennot olivat synkempiä kuin ne tarinat, joihin ufoista kiinnostunut yleisö oli tuolloin tottunut. Niissä yhdistettiin ufoteema uutta maailmanjärjestystä koskeviin uskomuksiin. Vuonna 1991 Cooper julkaisi "Behold a Pale Horse" -teoksensa, jossa hän ufoväitteidensä lisäksi esitteli muun muassa "Siionin viisaiden pöytäkirjoja". Cooperin mukaan viittaus juutalaisiin oli kuitenkin hämäystä ja juutalaisilla tarkoitettiin tosiasiassa Illuminati-salaseuraa. Kirjassa Cooper myönsi sen mahdollisuuden, että siinä olisi yksi tai useampi väärä johtopäätös. Hän kehotti lukijoita itseään ”etsimään rehellisesti totuutta” ja väitti vain sisällissodan voivan estää salaliittolaisten tavoitteiden toteutumisen, elleivät ihmiset ”heräisi unestaan”.
Ufokulttuurin suosion hiivuttua Yhdysvalloissa voimistui Yhdysvaltain militialiike. Cooper vakuuttui tämän myötä siitä, että oli ollut väärässä ufojen suhteen. Hän väitti laivastossa näkemiensä asiakirjojen olleen väärennöksiä, joiden tarkoitus olikin edistää myyttejä ja pitää kansa pelossa. Cooper pitäytyi väitteissään epämääräisten voimien kaavailemasta maailmanhallinnosta ja sai uutta yleisöä militialiikkeen edustajista. Cooper juonsi "The Hour of the Time" -radio-ohjelmaa, jonka ihailijoihin kuului Oklahoma Cityn pommi-iskun tekijä Timothy McVeigh. Radio-ohjelmassaan Cooper kuitenkin syytti Oklahoma Cityn pommi-iskusta Yhdysvaltain hallintoa. FBI vieraili Cooperin luona tapauksen tutkinnan yhteydesä syyskuussa 1996. Cooper kertoi, ettei voinut olla varma siitä, oliko puhunut McVeighin kanssa, koska sai niin paljon puheluita. Cooper kuitenkin väitti luonaan käyneen kuukausia ennen pommitusta kahden arvoituksellisen miehen, joista toinen oli muistuttanut McVeighiä, mutta ollut tätä pidempi. Cooper väitti miesten kehottaneen häntä olemaan varuillaan jonkin Oklahoma Cityssa tapahtuvan varalta.
Kesäkuussa 1998 Cooperia ja hänen vaimoaan syytettiin kolmesta veropetoksen yrityksestä. Cooper pelkäsi poistua kotoaan ja oli käytännössä epävirallisessa kotiarestissa. Vaimo suostui yhteistyöhön viranomaisten kanssa antaen näille tietoa miehensä rutiineista sekä taloudellisista toimista. Syytteistä vaimoa vastaan luovuttiinkin maaliskuussa 2000. Vaimon ja lasten muutettua pois luotaan Cooper väitti radio-ohjelmassaan, että oli siirtänyt vaimon ja lapset maan ulkopuolelle turvallisuuden tähden. Hän riiteli julkisesti muiden salaliittoteoreetikoiden, kuten Alex Jonesin kanssa, ja alkoi suhtautua yhä huolestuneemmin kotinsa lähistöllä kulkeneisiin ihmisiin. Cooper kertoi 28. kesäkuuta 2001, että isoon kaupunkiin tehtäisiin merkittävä isku, josta syyllistettäisiin Osama bin Laden. Erityinen terrorismin uhka tosin oli myös CIA:n tiedossa. Heinäkuussa 2001 Cooper osoitti Eagarissa asunutta lääkäriä ampuma-aseella päähän. Hänestä asetettiin pidätysmääräys, ja pidätystä yritettiin marraskuussa 2001. Cooper avasi kotinsa ulkopuolella tulen kohti poliiseja haavoittaen yhtä vakavasti päähän. Toinen poliisi surmasi hänet sydämeen ja päähän kohdistuneilla laukauksilla. Maaliskuussa 2001 Cooper oli kirjoittanut ystävälleen sähköpostiviestin, jossa oli ennakoinut pidätyksen olevan edessä. Hän oli tuolloin ilmoittanut puolustautuvansa ja yrittävänsä tappaa niin monta poliisia kuin ehtisi.
Jälkivaikutus.
Cooperin kirja "Behold a Pale Horse" on pysynyt suosittuna niiden parissa, joihin vetoavat Cooperin varoittelut käteisettömästä yhteiskunnasta, sosialistisesta järjestyksestä, aseiden takavarikoinnista ja maailmanhallinnosta. Cooper on herättänyt mielenkiintoa myöhemmin QAnon-uskomusjärjestelmän kannattajien keskuudessa. QAnon-vaikuttaja Jake Angeli väitti hallituksen tappaneen Cooperin vaientaakseen tämän.
Cooperin käsityksiä on käytetty myös syyskuun 11. päivän terroritekojen salaliittoteorioissa. Mark Jacobson kirjoitti Cooperin elämäkerran "Pale Horse Rider".